**Едукативна радионица: -Савети за квалитетније учење-**

**Учење је сложен, занимљив и непрекидан процес. Учимо стално, на сваком месту и на разне начине. Принципи, нетоде, стратегије учења су разнолике. Данас желимо само да се подсетимо на нешто што ви већ увелико знате, јер сте сви, од рођења, у процесу учења, стекли сте већ одређено искуство у стицању знања, а изградили сте и своје стилове учења. Дакле, посетник је пред вама, прочитајте га, користиће вам сада, али и у будућности.**

 **МАЛИ ПОДСЕТНИК О УЧЕЊУ**

* **Учењем са паузама постићи ћеш боље резултате него учењем без пауза, брже ћеш памтити градиво које разумеш од оног које ти није довољно јасно.**
* **Боље се учи оног дана када се градиво слуша на часу. Зато, не одлажи учење за после.**
* **Боље се памти у јутарњим часовима, зато раније иди на спавање.**
* **Читај текст (лекцију) онолико пута колико ти је потребно да га разумеш.**
* **Када научиш градиво, испричај га родитељима или другу. Касније ти неће бити тешко да то поновиш наставнику.**
* **Испланирај време за учење, одмор и разоноду.**
* **Најквалитетније се учи преподне, 9-11 часова и послеподне, 15-17 часова.**
* **Придржавај се плана рада који си прописао. Тако ћеш себи олакшати учење.**
* **Кампањским учењем пред неку проверу знања, не само да ћеш са већим напором постићи мањи успех, већ ћеш заборавити и оно што си научио.**
* **Учи градиво по целинама.**
* **Избегавај да памтиш оно градиво које не разумеш.**
* **У школи, на часовима, бележи све оно што је битно и чим дођеш кући, прегледај белешке и покушај да обновиш оно што си слушао на часу.**
* **Усредсреди своје мисли на оно што учиш.**
* **На почетку учења упознај се са лекцијом као целином. Обрати пажњу на наслове и поднаслове у њој. Њих схвати као питања на која ћеш пронаћи одговор.**
* **Приликом читања подвлачи графитном оловком оно што је важније. Наравно, само у својој књизи.**
* **Приликом учења градива сличног по садржају, направи паузу како не би дошло до мешања градива приликом памћења.**
* **Постави себи циљ који желиш да постигнеш и иди ка њему. Помоћи ће ти подциљеви.**
* **Чим осетиш умор или исцрпљеност, прекини са учењем. За време краће паузе одмори се радећи лакше вежбе поред отвореног прозора или попиј чашу воде или сока, поједи јабуку...**
* **Обезбеди основне услове за учење: довољно светлости, умерену топлоту и проветрену просторију.**
* **Приликом учења, веома је важно да си умерено сит, јер препун стомак изазива тромост и поспаност, а празан стомак скреће мисли са учења на храну.**

**НАПОМЕНА: Никако не учити напамет, већ с разумевањем, а приликом излагања говорити својим речима, мирно, без журбе и нервозе.**